SKRIFTLIG FORESPØRGSEL E-0196/03

af Margrietus van den Berg (PSE) til Kommissionen

(31. januar 2003)

Om: Børnearbejde i forbindelse med fremstilling af sportsudstyr

Den 13. juni 2002 vedtog Europa-Parlamentet en beslutning om børnearbejde i forbindelse med fremstilling af sportsudstyr.

Heri opfordres Kommissionen til inden udgangen af 2002 at forelægge Parlamentet en rapport om de skridt, der er taget, og de foranstaltninger, der er truffet, på baggrund af denne beslutning.

Indtil nu har Parlamentet ikke modtaget en sådan rapport.

1. Hvornår kan Parlamentet vente en rapport fra Kommissionen om dette spørgsmål?

2. Har Kommissionen allerede truffet foranstaltninger? I bekræftende fald: Hvilke? I benægtende fald: Hvorfor ikke?

3. Er Kommissionen rede til sammen med ICTFU at tage initiativ til en rundbordssamtale med FIFA?

Svar afgivet på Kommissionens vegne af Poul Nielson

(21. marts 2003)

Kommissionen deler bekymringen over brugen af børnearbejde ved fremstilling af sportsudstyr. Den fordømmer alle former for udnyttelse af børn og de værste former for børnearbejde. Den støtter opfordringerne til Det Internationale Fodboldforbund (FIFA) og sportsudstyrsfirmaerne om at sikre, at der ikke beskæftiges børn i forbindelse med fremstillingen af sportstøj og fodbolde på FIFA-licens.

Kommissionen glæder sig over den nylige alliance mellem FIFA og Den Internationale Arbejdsorganisation (ILO) om fælles bekæmpelse af børnearbejde under ILO's parole om at give børnearbejde det røde kort.

Fællesskabet er fast besluttet på at anvende ILO's grundlæggende arbejdsnormer. Kommissionen har bekræftet dette ved den 18. juli 2001 at vedtage en meddelelse om fremme af grundlæggende arbejdstagerrettigheder og forbedring af sociale styringssystemer i en globaliseret økonomi(1). Parlamentet har støttet den strategi, der foreslås i meddelelsen. Drøftelserne af denne meddelelse i Rådet er endnu ikke afsluttet.

Kommissionen har for nylig udvidet sit samarbejde med ILO med henblik på at fremme grundlæggende arbejdsnormer på verdensplan, herunder bekæmpelse af børnearbejde, fremme af ordentlige arbejdsvilkår, bekæmpelse af fattigdom og styrkelse af globaliseringens sociale dimension. Med henblik herpå undertegnede ILO og Kommissionen en brevveksling den 14. maj 2001(2). Opfølgningen organiseres på årlige møder mellem Kommissionen og ILO på højt niveau.

Kommissionen bidrager også til arbejdet i verdenskommissionen for globaliseringens sociale dimension, der er nedsat af ILO. Den afholdt et seminar på højt niveau med verdenskommissionen den 3. og 4. februar 2003 med deltagelse af alle interesserede parter i EU, herunder arbejdsmarkedets partner, andre aktører i det civile samfund, Parlamentet, medlemsstaterne og kandidatlandene.

Fællesskabet har også indvilget i at fremme anvendelsen af grundlæggende arbejdsnormer inden for rammerne af bilaterale og multilaterale aftaler med udviklingslande. Et godt eksempel er artikel 50 i Cotonou-aftalen; i denne artikel bekræfter Fællesskabet og staterne i Afrika, Vestindien og Stillehavsområdet (AVS-staterne) igen, at de tilslutter sig ILO's grundlæggende arbejdsnormer, herunder bekæmpelse af de værste former for børnearbejde.

Fællesskabets generelle præferenceordning (GSP) er også en mekanisme, der tilskynder til anvendelse af grundlæggende arbejdsnormer.

Desuden støtter Kommissionen OECD's retningslinjer for multinationale selskaber, der gør det klart, at virksomheder inden for rammerne af relevante love og regler og gældende praksis for arbejdsmarkedsforbindelser og beskæftigelse bør bidrage til en reel afskaffelse af børnearbejde.

Den internationale dimension af virksomhedernes sociale ansvar fremmes af Kommissionen. Meddelelsen Virksomhedernes sociale ansvar: virksomhedernes bidrag til bæredygtig udvikling blev vedtaget den 2. juli 2002 og omfatter også respekt for de grundlæggende arbejdsnormer. Repræsentanter for erhvervslivet, arbejdsmarkedets parter, det civile samfund og andre interesserede parter deltager i det interessentforum for virksomheders sociale ansvar, der blev etableret af Kommissionen i 2002. Den internationale dimension er også på forummets dagsorden. Spørgsmålet om børnearbejde i forbindelse med fremstilling af sportsudstyr er et relevant debatemne. Kommissionen har (via budgetpost B3-4000) samfinansieret et projekt for den europæiske tekstildetailhandelssektor, der skal fremme grundlæggende arbejdsnormer.

Kommissionen er også parat til at støtte ikke-statslige organisationer, der samarbejder med lokale partnere om at afskaffe børnearbejde. Den har allerede finansieret en række initiativer til bekæmpelse af børnearbejde, særlig i Afrika.

Kommissionen aflagde beretning til Rådet og Parlamentet om arbejdet med bekæmpelse af børnearbejde og -udnyttelse i sin rapport om Det Europæiske Fællesskabs udviklingssamarbejde i 2001. Den finder, at det ikke vil være hensigtsmæssigt med en specifik rapport om børnearbejde i forbindelse med fremstilling af sportsudstyr.

Kommissionen mener, at bistand til og beskyttelse af sårbare børn også skal ses i en bredere sammenhæng med fattigdomsbekæmpelse og derfor inden for rammerne af Fællesskabets udviklingssamarbejde. Børn er en vigtig målgruppe for Fællesskabets eksterne bistand, særlig i sektorpolitikker f.eks. for uddannelse og sundhed.

Fællesskabet er i gang med at øge sin støtte til almen og tvungen grundskoleuddannelse i alle udviklingslande som led i dets forpligtelser i henhold til strategien om uddannelse for alle og Millennium-udviklingsmålene for uddannelse og lighed mellem kønnene. Den ser dette som et af de mest effektive midler, som den i øjeblikket råder over for at kunne stoppe udnyttelsen af børn.

(1) KOM(2001) 416 endelig udg.

(2) EFT C 165 af 8.6.2001.